Tiedote  
Helsingissä 19.3.2015  
Vapaa julkaistavaksi

**Celia-kirjasto täyttää 125 vuotta – kirjoita muistojasi**

Celia-kirjasto täyttää tänä vuonna 125 vuotta. Juhlavuoden kunniaksi kirjasto kerää asiakkailtaan ja erilaisilta yhteistyötahoilta muistoja ja tunnelmia ääni- ja pistekirjojen lukemisesta sekä Celia-kirjastosta itsestään.

Kirjoita meille muistojasi Celiasta ja sen kirjoista! Muistatko vielä ajan, jolloin kirjasto oli Sokeain kirjasto? Mikä olikaan ensimmäinen lainaamasi ääni- tai pistekirja? Entä kenen lukema äänikirja on jäänyt parhaiten mieleesi? Vaikka olisit ollut asiakkaana vain muutamia vuosia, kerro kokemuksistasi. Millä tavalla Celia on vaikuttanut elämääsi?

Celia-kirjasto pyytää lähettämään lyhyet, napakat muistelutekstit 1.4.–8.9.2015 välisenä aikana sähköpostitse osoitteella tiedotus@celia.fi. Muistelutekstit voi kirjoittaa suomeksi tai ruotsiksi. Parhaita muistelutekstejä julkaistaan kirjaston verkkosivuilla jo kevään ja kesän aikana. Syyskuussa 2015 arvotaan viisi 50 €:n lahjakorttia kaikkien määräaikaan mennessä muisteluun osallistuneiden kesken.

Yksittäisen tekstin maksimipituus on noin yksi liuska (A4). Kirjoittaja voi kirjoittaa useamman itsenäisen muistelutekstin. Tekstit voidaan julkaista nimimerkillä, mutta kirjoittajan nimen on oltava Celian tiedossa. Liitä muistelutekstin oheen nimesi, mahdollinen nimimerkki, sähköpostiosoite sekä yhteystiedot.

Celia pidättää oikeuden toimittaa, julkaista tai olla julkaisematta tekstejä. Celia saattaa myös hyödyntää tekstejä myöhemmin omassa toiminnassaan.

Lisätietoja: kirjastonhoitaja Marjo Kauttonen [marjo.kauttonen@celia.fi](mailto:marjo.kauttonen@celia.fi) ja viestintäasiantuntija Dana Rautelin [dana.rautelin@celia.fi](mailto:dana.rautelin@celia.fi). [www.celia.fi/celia125](http://www.celia.fi/celia125)

Celia-kirjasto on valtakunnallinen valtion erikoiskirjasto, joka edistää lukemisesteisten tasa-arvoa kirjallisuuden ja tiedon saannissa. Celia on digitaalinen kirjasto, jonka tuotteet ovat pääasiassa digitaalisia ja ne välitetään asiakkaille entistä useammin verkkoteitse. Celia tuottaa ja lainaa ääni-, piste- ja e-kirjoja sekä lasten koskettelukirjoja. Lainattavan kauno- ja tietokirjallisuuden lisäksi Celia tuottaa ja myy tai lainaa oppikirjat saavutettavassa muodossa kaikille lukemisesteisille. Celia toimii myös alansa asiantuntijalaitoksena. Työntekijöitä on 55, asiakkaita 23 000, tuotettavia kirjoja vuosittain lähes 2000 ja kirjojen lainaus- ja myyntitapahtumia noin miljoona.